Offentliggørelse af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af produktspecifikationen for en betegnelse i vinsektoren

(2021/C 398/17)

Denne offentliggørelse giver ret til at gøre indsigelse mod ansøgningen jf. artikel 98 i Europa-Parlamentets og Rådets forordning (EU) nr. 1308/2013 (1) inden to måneder efter datoen for offentliggørelsen.

ENHEDSDOKUMENT

»Dehesa Peñalba«

PDO-ES-02592

Ansøgningsdato: 18. november 2019

1. Betegnelse, der skal registreres

Dehesa Peñalba

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

RØDVINE

— Udseende: Klar med en middel til høj farveintensitet i nuancer, der går fra en mustensrød til purpurrød farve.

— Duft: Mellemhøj til høj intensitet med sortsnoter, der er karakteriseret ved frugter (røde og/eller sorte) og/eller blomster og/eller balsamiske produkter, samt noter fremkaldt af lagringsprocessen i tilfælde af vin lagret på træfade (vaniljeagtige og/eller træagtige og/eller ristede og/eller karameliserede og/eller krydrede elementer).

— Smag: Vinene bør være afbalanceret og have en smag præget af frugter (røde og/eller sorte) og/eller blomster og/eller balsamiske produkter kombineret med noter fremkaldt af lagringsprocessen i tilfælde af vin lagret på træfade (vaniljeagtige og/eller træagtige og/eller ristede og/eller karameliserede og/eller krydrede elementer). De er fyldige og har en middel til mellemlang eftersmag.

(*) Alle værdier, der ikke er angivet her, overholder de grænseværdier, der er fastsat i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12,5 Minimalt totalt syreindhold 4,0 g/l udtrykt som vinsyre Maksimalt indhold af flygtige syrer (i meq/l) 20,00 Maksimalt totalt svovldioxidindhold (i mg/l) 150

5. Vinfremstillingsmetoder

a) Væsentlige ønologiske fremgangsmåder

Dyrkningspraksis

1. Vinstokkene er opbundet i et espalier.

2. Beplantningstætheden er mindst 2 000 vinstokke pr. ha.

Særlig ønologisk fremgangsmåde

1) Vinfremstillingsbetingelser Unge rødvine: Druerne håndplukkes, anbringes i kasser og opbevares derefter i en køler, så deres temperatur sænkes til mellem 5 °C og 10 °C. De håndsorteres ved et sorteringsbånd og transporteres til tankene via transportbånd (der anvendes ikke pumpeudstyr til at løfte druerne). Druerne forgæres i koldt vand (5-10 °C) i 5-8 dage. Inden malolaktisk gæring lagres vinene på bærmen i mindst 15 dage. Mikroiltning foretages med en dosering på 15 ml pr. liter pr. måned i tre dage og 6 ml pr. liter pr. måned i otte dage. Spontan alkoholgæring finder sted i tanke af rustfrit stål. Forlænget udblødning udføres under og efter gæringen i mindst 21 dage. Lagrede rødvine: Druerne håndplukkes, anbringes i kasser og opbevares derefter i en køler, så deres temperatur sænkes til mellem 5 °C og 10 °C. De håndsorteres ved et sorteringsbånd og transporteres til tankene via transportbånd (der anvendes ikke pumpeudstyr til at løfte druerne). Druerne forgæres i koldt vand (5-10 °C) i 5-8 dage. Spontan alkoholgæring finder sted i tanke af rustfrit stål. Forlænget udblødning udføres under og efter gæringen i mindst 21 dage. Inden malolaktisk gæring lagres vinene på bærmen i mindst 15 dage. Mikroiltning foretages med en dosering på 15 ml pr. liter pr. måned i tre dage og 6 ml pr. liter pr. måned i otte dage. Særlig ønologisk fremgangsmåde

2) Lagringsforhold Lagringsforhold afhænger af vinens type som følger: Rødvine fremstillet af én sort: Lagret i 225 liter store egetræsfade i 12-24 måneder Rødvine fremstillet af flere sorter: Lagret i 225 og/eller 500 liter store egetræsfade og/eller 5 000 liter store trækar i 6-24 måneder Relevante begrænsninger for vinfremstilling Mosten må kun udvindes ved hjælp af mekaniske systemer, som ikke beskadiger klasens faste dele, hvor det gennemsnitlige forhold mellem mængden af druer og mængden af vin er højst 72 %. Når rødvin lagres, må der ikke anvendes pumper til at transportere frugtkødet til tankene.

b. Maksimale udbytter

Unge rødvine

8 000 kg druer pr. hektar

Unge rødvine

57,60 hektoliter pr. hektar

Lagrede rødvine

6 000 kg druer pr. hektar

Lagrede rødvine

43,20 hektoliter pr. hektar

6. Afgrænset geografisk område

Det geografiske område for »Dehesa Peñalba« (BOB) ligger i kommunen Villabáñez (Valladolid). Det er et ubrudt areal på 91,4287 hektar, der er afgrænset af følgende markidentifikationssystemreferencer (LPIS) (*):

— »parcelas« (parcel) 5 121, 5 122, 5 123, 5 124 og 5 125 og »recinto« (jordstykke) 3 i parcela 9 003 (vandingskanal), der alle befinder sig inden for »polígono« (polygon) 6 i kommunen.

Vine med den beskyttede oprindelsesbetegnelse »Dehesa Peñalba« skal fremstilles og lagres i det ovenfor definerede område.

(*) Da markidentifikationssystemet er genstand for ajourføringer, skal det bemærkes, at der er tale om henvisninger til 2020-versionen.

7. Primær(e) druesort(er)

CABERNET SAUVIGNON

MERLOT

SYRAH

TEMPRANILLO

8. Tilknytning til det geografiske område

a) Geografisk område (naturlige og menneskelige faktorer)

a.1) Naturlige faktorer

Det geografiske område, der er defineret i punkt 1.6, har sine egne særlige terræn-, jordbunds- og klimaforhold. Disse karakteristika er ensartede i hele området og adskiller det, som forklaret nedenfor, fra de omkringliggende områder. Området kaldes traditionelt et »pago«: ét ubrudt jordstykke, der traditionelt anvendes til dyrkning af vinstokke, og som har sine egne jordbundsforhold og mikroklimatiske karakteristika, der adskiller det fra de omkringliggende områder. Et pagos unikke karakter skyldes typisk de fysiske elementer, der omgiver det — dvs. floder, sletter, skove osv. — som bidrager til at skabe de særlige betingelser. Det pågældende afgrænsede område er formet af følgende faktorer:

1. Duero-floden er i sidste ende ansvarlig for områdets bakkede topografi, idet den har dannet forskellige strukturer ved erosion og sedimentation, herunder flodterrasser — hvor der er aflejringer af hovedsagelig sand og grus — og dalbunden. Som følge heraf er det afgrænsede område et let skrånende landskab (med en konstant hældning på under 5 %), der ligger i dalbunden og flankeres af to højere sletter (det afgrænsede område ligger i en højde af 720 m, og sletterne ligger i en højde af 800-840 m med en hældning på 5-15 %), som adskiller området både mod nord og syd. Duero-floden grænser også området mod nord. Området efter floden betegnes også som Dehesa Peñalba, men efterhånden som hældningen bliver stejlere (på skråningerne op til de høje sletter og selve sletterne), er området ikke længere egnet til vindyrkning. Mod syd afgrænses området af en fyrreskov. Disse to elementer — de høje sletter og fyrreskoven — har en beskyttende virkning mod ugunstige vejrforhold.

2. Det afgrænsede område ligger på et terrasseformet landområde, der er dannet af grusaflejringer fra floden, med et sandlag oven på en jordbund af kalkholdig mergeljord. Jorden er kendetegnet ved småsten, grus og et gennemsnitligt sandindhold på 78 %, hvilket er mere end sandindholdet (ca. 60 %) i den jord, der findes i områderne mod vest, og den mere lerrige jord med marmel- og kalkstensaflejringer, der findes på de høje sletter og på de skråninger, der fører op til dem, hvor hældningen er større. Som følge heraf har det afgrænsede område et tørt, sandholdigt øverste jordlag med filtrerende egenskaber: et område med varm jord, men med en kølig jordbund og sunde vandreserver. Det er fattigt med hensyn til både organisk materiale og næringsstoffer.

3. Det forhold, at de elementer, der omgiver området, fungerer som en buffer, betyder, at det i nogen grad er beskyttet mod ugunstige forhold, såsom ekstreme temperaturer, lavt vandindhold, hårde vinde osv. Området har derfor sit eget mikroklima med mildere temperaturer (en årlig gennemsnitstemperatur på 12 °C, hvilket er ca. en halv grad varmere end det omkringliggende område), især om foråret og efteråret. Området har god vinddækning (vest mod øst) og er fri for frost i længere tid end det omkringliggende område (206 dage om året sammenlignet med 200).

Kort sagt ligger det afgrænsede område, der kaldes for Dehesa Peñalba, i et flodbækken på dalbunden, hvor jorden er plan, og terrænet homogent. Områdets orientering mod nordvest/sydvest er ideel til vindyrkning, og jorden kan beskrives som varm og mager på grund af det høje niveau af sand og grove bestanddele (småsten og grus). Disse forhold betyder, at jorden er meget gennemtrængelig, og at den reflekterer solens stråler, og området er beskyttet af sletter med kalkholdig mergeljord mod nord og syd, som afskærmer og omslutter det takket være højdeforskellen. Det afgrænsede område påvirkes også af fyrreskoven, der løber langs dets sydlige og vestlige grænser, mens Duero-floden løber langs dets nordlige og østlige kanter. En analyse af det fysiske miljø viser, at det afgrænsede område, der er kendt som Dehesa Peñalba, er et klart afgrænset område med sine egne ensartede jordbunds- og klimaforhold, der adskiller det fra omgivelserne. Dette er resultatet af geomorfologiske, litologiske og orografiske formationsprocesser og tilstedeværelsen af naturlige barrierer som floder, skove, skråninger og høje sletter.

a.2) Menneskelige faktorer

Erfaringerne fra det afgrænsede områdes vindyrkningsarealer i løbet af de seneste 18 år har ført til indførelsen af en række druesorter, der er særligt velegnede til det lokale miljø, hvilket har resulteret i druer med en høj koncentration af polyphenoler — navnlig med hensyn til det samlede indhold af anthocyaniner og tannin.

— Tempranillo: Dette er den vigtigste sort, der dyrkes på vinmarken Dehesa Peñalba. Takket være de grønne dækafgrøder i rækkerne og dybdebehandlingen af jorden i nærheden af stammen, der er suppleret med omhyggelig espaliering, er sorten i perfekt harmoni med lokalområdet.

— Syrah: Dette er den næstmest karakteristiske sort. Med sin længere vækstcyklus har den ideelle betingelser i området (mildere forår og efterår), hvilket giver sortens kvaliteter mulighed for at udfolde deres fulde potentiale.

— Cabernet Sauvignon: Som det var tilfældet med Syrah, giver mikroklimaet i det afgrænsede område denne drue mulighed for at nå sit fulde potentiale, men det begrænser på samme tid også udbyttet af den.

— Merlot: Selvom denne drue har en tendens til at lide, hvis der er utilstrækkeligt vand i de omkringliggende områder, har undergrunden i det afgrænsede område tilstrækkelige vandreserver til, at den kan modne på en optimal og afbalanceret måde.

For at forbedre dyrknings- og modningsbetingelserne for disse sorter anvendes vinavlsmetoder under vinstokkens vækstperiode, som normalt giver et lavere hektarudbytte, hvilket resulterer i råvarer med en højere kvalitet og ensartet modningsgrad.

Der anvendes bæredygtige vindyrkningsmetoder, som sikrer størst mulig respekt for miljøet. Vindyrkningsparcellerne er certificeret som økologiske.

I forlængelse af denne omhyggelige proces på vinmarken anvendes der møjsommelige produktionsmetoder på vingården. Følgende trin er de vigtigste:

— Druerne håndplukkes, anbringes i kasser og opbevares derefter i en køler, så deres temperatur sænkes til mellem 5 °C og 10 °C. Druerne håndsorteres derefter ved et sorteringsbånd og løftes med transportbånd (der anvendes ikke pumper), så der ikke sker oxidering, før de ankommer til tankene, og udblødning kan finde sted under de bedste forhold.

— Udblødning udføres under og efter gæringen i mindst 21 dage.

— Inden malolaktisk gæring lagres vinene på bærmen, hvilket resulterer i mikroiltning.

b) Produktets kvalitet og kendetegn, der hovedsagelig eller udelukkende skyldes det geografiske område

Rødvine fra »Dehesa Peñalba« (BOB) med en dyb og vedvarende farve (høj farveintensitet, blå-rød farvetone og god stabilitet). De har en stærk aroma, der domineres af modne røde og sorte frugter, især når de er unge. De har en ensartet struktur på grund af deres stabile høje indhold af polyphenol med milde og langvarige tanniner. Dette resulterer i meget elegante vine, der er fyldige til meget fyldige, har en kraftig smag, god fylde og en lang eftersmag.

c) Tilknytning til det geografiske område — samspillet mellem naturlige og menneskelige faktorer og produktets egenskaber

Det afgrænsede område »Dehesa Peñalba« (BOB) befinder sig på et ubrudt jordstykke, der, som beskrevet ovenfor, har sine egne jordbundsforhold og mikroklimatiske karakteristika, der adskiller det fra de omkringliggende områder. Disse naturlige forhold gør det sammen med valget af sorter, en bæredygtig vindyrkningspraksis og en omhyggelig produktionsmetode muligt at fremstille et produkt (vin) med særlige karakteristika. Denne erklæring bekræftes af følgende egenskaber:

1. Jorden, der defineres som et magert men varmt område med et højt niveau af sand og grove bestanddele (småsten og grus), er meget gennemtrængelig, og den reflekterer solens stråler, hvilket øger druens modning og fremmer fænomener som pigmentering af drueskindet, hvilket resulterer i druer med et højere polyphenolindhold, navnlig anthocyaniner og tanniner.

2. Det afgrænsede område er plant og har en god orientering, og det er omgivet af naturlige barrierer, da det er beskyttet af to højere sletteformationer og en fyrreskov, og da det mod nord afgrænses af Duero-floden. Dette betyder, at druerne kan nå en perfekt modenhed, da de får mere jordreflekteret bestråling, og at vinstokkene er beskyttet mod ekstreme vejrforhold, hvilket giver forhold, som er mildere på to nøgletidspunkter for vinstokkenes vækstcyklus: om foråret, når blomstringen og frugtsætningen finder sted, og om efteråret, når druerne er i slutstadiet for deres modningsproces. Dette gør det muligt for vinstokkene at have en længere vækstcyklus. Området er fri for frost i længere tid — så vinstokkene har flere dage til at udvikle sig og modnes — og har en højere årlig gennemsnitstemperatur end de omkringliggende områder. Alt dette giver tilsammen en mere afbalanceret modning, der fremmer fænomener som pigmentering af røde drueskind og produktion af druer med et højere polyphenolindhold, hvilket igen giver vinene flere polyphenoler og forlænger deres levetid takket være deres øgede struktur og en større koncentration af indholdet af anocyaniner og tanniner.

3. Den varme, sandede jord og det mildere klima (et mildere forår og efterår) betyder, at sorten Tempranillo og navnlig de ikke-oprindelige sorter med længere vækstcyklusser (de franske sorter Cabernet Sauvignon, Merlot og Syrah) har tilpasset sig meget godt, hvilket gør det muligt for druerne at modnes og vinstokkene at færdiggøre deres vækstcyklus på en mere afbalanceret og omfattende måde. Disse druer har derfor større koncentrationer af visse bestanddele (det samlede indhold af anocyaniner og aromaer) end de druer, der dyrkes i de omkringliggende områder.

4. Udvalget af sorter kombineret med bæredygtig forvaltning af vindyrkningsarealerne gør det muligt at opnå en optimal råvare til fremstilling af vine med den beskyttede oprindelsesbetegnelse »Dehesa Peñalba«: — Tempranillo giver struktur, aroma af røde frugter og skovfrugter samt vedvarende farvedybde. — Cabernet Sauvignon giver fylde, længde og langvarige tanniner samt intense modne frugter og krydrede smagsnoter. — Merlot giver elegance, meget milde tanniner, røde frugter og en god balance mellem syreindhold og pH. — Syrah giver silkebløde tanniner, sorte frugter og pH- og syreniveauer, der resulterer i en god friskhed. Kort sagt giver sorterne Tempranillo og Cabernet vine med fylde, struktur og lang eftersmag, mens Syrah og Merlot giver vine, der er friske, syrlige, aromatisk intense, elegante og fine.

5. Druerne håndplukkes, anbringes i kasser og opbevares i en køler, så temperaturen sænkes til mellem 5 °C og 10 °C, hvilket forhindrer oxidering og beskytter farven (anthocyaninforbindelser). Druerne håndsorteres ved sorteringsbånd og løftes med transportbånd (uden brug af pumper), så der ikke forekommer oxidering, før de ankommer til tankene, og udblødning kan derefter finde sted under optimale forhold. Alt dette betyder, at druerne er intakte, når de forgærer i koldt vand, som forbedrer det aromatiske potentiale og udtrækningen af farvestoffer.

6. Udblødningsprocessen under og efter gæringen er tilstrækkelig lang (mindst 21 dage) til at opnå højere koncentrationer af farvestofforbindelser (anthocyaniner og tanniner), frigive de frie aromaer og give mere strukturerede og potentielt længerevarende vine.

7. Lagring på bærmen forud for malolaktisk gæring — som forårsager mikroiltning — fremmer en øget udtrækning og forlænger vinenes holdbarhed ved at øge mængden af phenolforbindelser, såsom tanniner og anthocyaniner, da det hjælper dannelsen af pyranoanthocyaniner, anthocyaniner og flavanoler, som kræver, at acetaldehyd dannes, så farvede ethylbrogede addukter kan opstå (ilt er nødvendig for acetaldehyddannelse). Således forbedrer praksissen med mikroiltning inden malolaktisk gæring vinenes kromatiske kendetegn og farvestabilitet. Mundfølelsen forbedres også med hensyn til vinens krop og skarphed. En yderligere positiv virkning af mikroiltning er, at den forbedrer vinaromaen ved at reducere de vegetabilske kvaliteter. Mikroiltning gør det muligt at reducere forbindelser som pyraziner og thioler, der oxideres af ilt.

Som allerede forklaret har testning vist, at de druer, der dyrkes i det afgrænsede område, har højere koncentrationer af anthocyaniner og tanniner. Disse overføres under vinfremstillingsprocessen: Udblødningen giver disse stoffer mulighed for at sive ind i vinen. Det giver vinene en større intensitet og en blårød tonalitet, når de er unge, samt en længere holdbarhed takket være dannelsen af mere stabile farvestoffer. Som følge heraf har vine med den beskyttede oprindelsesbetegnelse »Dehesa Peñalba« en god farveintensitet, ofte med noter af modne røde og/eller sorte frugter. De er fyldige til meget fyldige, runde vine, der er modne, har en lang eftersmag og en høj koncentration af polyphenolpigmenter, der giver en mere struktureret vin og en mere stabil farve. De varer derfor i længere tid og er bedre egnet til lagring, herunder lagring på flaske, end vin, der produceres i det omkringliggende område.

Mere specifikt er det ifølge undersøgelser foretaget af Oenology Group ved Regional Institute of Applied Scientific Research (en del af universitet i Castilla-La Manchas Food Technology Area) grundlæggende muligt at skelne vine med den beskyttede oprindelsesbetegnelse »Dehesa Peñalba« fra vine, der er fremstillet i de omkringliggende områder og er lagret i et tilsvarende tidsrum (vinene »Ribera del Duero« (BOB) og »Castilla y León« (BGB)), fordi førstnævnte har en større koncentration af monomeriske anthocyaniner, der er mere stabile (de har en større koncentration af malvidin-3-glucosid og en større andel af de mere stabile anthocyaniner, såsom p-coumaroylerede anthocyaniner og caffeoylerede anthocyaniner).

Selv om det afgrænsede geografiske område for den beskyttede oprindelsesbetegnelse »Dehesa Peñalba« ligger i området for den beskyttede geografiske betegnelse »Castilla y León« og er tæt på området med den beskyttede oprindelsesbetegnelse »Ribera del Duero«, og selv om vinene har de samme generelle egenskaber som den beskyttede geografiske betegnelse, har de også en række kvaliteter, som i væsentlig grad adskiller sig, og visse andre egenskaber, der ikke findes i vine med den beskyttede oprindelsesbetegnelse »Ribera del Duero«.

I det følgende sammenlignes »Dehesa Peñalba« (BOB), »Castilla y León« (BGB) og »Ribera del Duero« (BOB):

Højere alkoholindhold

»Castilla y León« (BGB) »Dehesa Peñalba« > 11,0 > 12,5

Lavere udbytte pr. hektar

»Castilla y León« (BGB) »Dehesa Peñalba« 16 000 kg 8 000 kg til unge rødvine 6 000 kg til lagrede rødvine

Højere indhold af flygtige syrer

»Castilla y León« (BGB) »Dehesa Peñalba« < 13,36 meq/l < 20 meq/l

Højere alkoholindhold

»Ribera del Duero« (BOB) »Dehesa Peñalba« > 11,0 for hvidvine > 11,5 for rødvine > 12,5

Lavere udbytte pr. hektar

»Ribera del Duero« (BOB) »Dehesa Peñalba« 7 000 kg 6 000 kg til lagrede rødvine

Højere indhold af flygtige syrer

»Ribera del Duero« (BOB) »Dehesa Peñalba« < 8,33 meq/l < 20 meq/l

Ifølge undersøgelser foretaget af universitetet i Castilla-La Mancha har de også en større koncentration af monomeriske anthocyaniner:

»Ribera del Duero« (BOB) »Dehesa Peñalba« < 59 mg/l < 223 mg/l

Selv om dele af det afgrænsede område (recinto 1 og 2 i parcela 5121 og recinto 3 i parcela 5122) har andre ejere, er ansøgningen indgivet af den eneste vingård, der i øjeblikket befinder sig i det afgrænsede område. Andre producenter vil kunne deltage i projektet i fremtiden, hvis de ønsker det.

d) Uformelt samspil

Dehesa Peñalba har længe været en eftertragtet lokalitet blandt markiser, biskopper og adelige, som siden oldtiden har kendt til potentialet for dette område langs bredden af Duero-floden.

Talrige skriftlige og bibliografiske kilder vidner om, at byen Peñalba de Dueros og de lokaliteter, der falder inden for dens grænser, har eksisteret i meget lang tid. Dyrkningen af vinstokke til kommercielle formål går så langt tilbage, at man havde forpligtelser over for lensherrer i form af tiendebetaling med most fra disse arealer.

I det fjortende århundrede blev »Libro Becerro de las Behetrías de Castilla« (en redegørelse over de frie byer i Castilla) udfærdiget efter bekendtgørelse fra Pedro I i Castilla med angivelse af de forskellige amter og frie byer, som Kongeriget Castilla bestod af. Denne bog indeholder redegørelser over de forskellige byer, der indgår i ordningen med frie byer (kaldet »behetría«), deres retlige status samt kongens og de adeliges økonomiske rettigheder. En række manuskriptkopier er intakte, og det kongelige kancelli i Valladolid huser en af de ældste.

Villabáñez (»Villa hanes«) og Peñalba (»Peñalva«) optræder begge som en del af fyrstedømmet Valladolid (»Merindad del Infantado de Valladolid« eller på gammel spansk »Merindat del infantazgo de vallit«).

I 1751 henhørte byen Villabáñez under tre jurisdiktioner i det administrative distrikt Portillo i provinsen Madrid. Den blev styret af »Cabildo« (rådet) i Valladolid katedral samt af markisen af Camarasa og markisen af Revilla, som begge havde bopæl i Valladolid. På dette tidspunkt bestod Villabáñez kommune af 11 423 jordstykker eller »obradas« (en gammel måleenhed for jordarealer), hvoraf 600 var vinmarker, svarende til 1 200»aranzadas« (en anden gammel måleenhed for jordarealer).

Kommunen Peñalba de Duero bestod af 1 923 obradas, hvoraf 560 var ikke-kunstvandede marker, seks var enge (fire af dem fællesarealer), syv var bede (fællesarealer), 500 var bjergområder med eg og steneg (fællesarealer) og 650 var vinmarker i Dehesa de Peñalba la Verde (»den grønne«).

Selv om der anvendes flere forskellige navne i de historiske dokumenter — »Dehesa«, »La Dehesa«, »Dehesa de Peñalba« og »Peñalba La Verde«, henviser de alle til samme sted, som har været kendt som Dehesa Peñalba de seneste 30 år. Dette viser også, at udtrykket »Dehesa« i denne sammenhæng er et stednavn og ikke har noget at gøre med husdyr (det spanske ord »dehesa« henviser til en traditionel form for opdræt af husdyr på fattige eller ikke-landbrugsmæssige arealer).

I 1995 blev det besluttet at genoptage dyrkningen, plante et udvalg af druesorter med en mellemlang til lang vækstcyklus, og der blev bygget en vingård med den allernyeste vinfremstillingsteknologi. Vingården udnytter druens potentiale fuldt ud og omdanner den til internationalt anerkendte vine.

9. Andre vigtige betingelser

Retsgrundlag:

National lovgivning

Type supplerende betingelse:

Supplerende bestemmelser vedrørende mærkning

Beskrivelse af betingelsen:

Høståret skal anføres på etiketten på de beskyttede vine.

Vine fra »Dehesa Peñalba« (BOB) kan anvende betegnelsen »roble« eller »egetræ« på etiketten, forudsat at de er i overensstemmelse med gældende lovgivning.

Vine fra »Dehesa Peñalba« (BOB) kan anvende de traditionelle betegnelser »Crianza«, »Reserva« og »Gran Reserva« på etiketten, forudsat at de opfylder de vilkår, der er fastsat i den gældende lovgivning.

Link til produktspecifikationen

www.itacyl.es/documents/20143/342640/PPTA+PCC+VP+DEHESA+PE%C3%91ALBA+Rev+0+%281%29.docx/3066f78c-4629-ae2d-ea64-1c0f64b265e9

(1) EUT L 347 af 20.12.2013, s. 671.